
DĖL LIETUVOS RESPUBLIKOS LYGIŲ GALIMYBIŲ ĮSTATYMO NR. IX-1826 PAKEITIMO ĮSTATYMO PROJEKTO NR. XIIIP-3512

Nr. 
Vilnius

Vadovaudamasi Lietuvos Respublikos Seimo statuto 138 straipsnio 3 dalimi ir atsižvelgdama į Lietuvos Respublikos Seimo valdybos 2019 m. rugsėjo 25 d. sprendimo Nr. SV-S-1395 „Dėl įstatymų projektų išvadų“ 2 punktą, Lietuvos Respublikos Vyriausybė nutaria:
Iš esmės pritarti Lietuvos Respublikos lygių galimybių įstatymo Nr. IX-1826 pakeitimo įstatymo projektui Nr. XIIIP-3512 (toliau – Įstatymo projektas), tačiau pasiūlyti Lietuvos Respublikos Seimui Įstatymo projektą tobulinti, atsižvelgiant į toliau pateiktas pastabas ir pasiūlymus:
[bookmark: part_fab8015f835a4a4f9c7603d2fa582b66]1.	Įstatymo projekto 2 straipsnio 4 dalyje numatytoje lygių galimybių sąvokoje išbraukiamas pilietybės pagrindas. Tai neatitinka kitų Įstatymo projekto nuostatų, kuriose vardijami nediskriminavimo pagrindai, be to, Įstatymo projekto aiškinamajame rašte nepagrįsta, kodėl šis pagrindas išbraukiamas. Todėl siūlytina šią Įstatymo projekto nuostatą tikslinti įtraukiant į ją pilietybės pagrindą. 
2. Atsižvelgiant į Jungtinių Tautų neįgaliųjų teisių konvencijos 5 ir 9 straipsnių nuostatas, Jungtinių Tautų neįgaliųjų teisių komiteto 2016 m. balandžio 20 d. pateiktose konvencijos įgyvendinimo rekomendacijose Lietuvai Jungtinių Tautų Neįgaliųjų teisių komiteto išreikštą susirūpinimą dėl nenuosekliai vartojamos tinkamo sąlygų pritaikymo sąvokos, kalbant apie nediskriminavimo principą (2016 m. balandžio 20 d. Jungtinių Tautų Neįgaliųjų teisių komiteto Baigiamosios pastabos dėl pirminės Lietuvos ataskaitos (CRPD/C/LTU/CO/1, p. 13), dėl nedidelio masto priemonių, kurių imtasi universalaus dizaino principams skatinti fizinėje aplinkoje ir transporte, ir dėl nepakankamos pažangos šiuo klausimu (2016 m. balandžio 20 d. Jungtinių Tautų Neįgaliųjų teisių komiteto Baigiamosios pastabos dėl pirminės Lietuvos ataskaitos (CRPD/C/LTU/CO/1, p. 21), taip pat į pateiktas rekomendacijas (2016 m. balandžio 20 d. Jungtinių Tautų Neįgaliųjų teisių komiteto Baigiamosios pastabos dėl pirminės Lietuvos ataskaitos (CRPD/C/LTU/CO/1, p.  22), siūlytina į Įstatymo projekte detaliai išvardijamus nediskriminavimo pagrindus įtraukti atsisakymo sudaryti tinkamas sąlygas neįgaliesiems pagrindą.
3. Atsižvelgiant į poreikį nuo diskriminacijos apsaugoti asmenis, kurie turi sveikatos sutrikimų, pavyzdžiui, genų mutacijų, sukeliančių paveldimumo sutrikimo riziką, ar yra sirgę onkologinėmis ligomis, taip pat vadovaujantis gerąja Europos Sąjungos valstybių narių (pavyzdžiui, Belgijos, Kroatijos, Suomijos, Prancūzijos, Latvijos, Lenkijos, Liuksemburgo) praktika, siūlytina į Įstatymo projekte detaliai išvardijamus nediskriminavimo pagrindus įtraukti sveikatos būklės pagrindą. 
4. Atsižvelgiant į tai, kad, įgyvendinant 2004 m. balandžio 29 d. Europos Parlamento ir Tarybos direktyvą 2004/38/EB dėl Sąjungos piliečių ir jų šeimos narių teisės laisvai judėti ir gyventi valstybių narių teritorijoje, iš dalies keičiančią Reglamentą (EEB) Nr. 1612/68 ir panaikinančią Direktyvas 64/221/EEB, 68/360/EEB, 72/194/EEB, 73/148/EEB, 75/34/EEB, 75/35/EEB, 90/364/EEB, 90/365/EEB ir 93/96/EEB (OL 2004 m. specialusis leidimas, 19 skyrius, 5 tomas, p. 46), Europos Sąjungos valstybės narės ar Europos ekonominės erdvės valstybės piliečio šeimos narių sąvoka yra apibrėžta Lietuvos Respublikos įstatymo dėl užsieniečių teisinės padėties 2 straipsnio 4 dalyje, siūlytina Įstatymo projekto 2 straipsnio 3  dalyje atsisakyti Europos Sąjungos valstybės narės ar Europos ekonominės erdvės valstybės piliečio šeimos narių sąvokos apibrėžimo, pateikiant nuorodą į įstatymą, kuriame apibrėžta Įstatymo projekto 2 straipsnio 3 dalyje įtvirtinta sąvoka.
5. 	Įstatymo projekto 2 straipsnio 11 dalies 6 punkte numatoma, kad specialios laikinosios priemonės, taikomos siekiant užtikrinti lygybę ir užkirsti kelią lygių galimybių pažeidimui lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos pagrindu, nustatomos teisės aktais. Lietuvos Respublikos Konstitucinio Teismo jurisprudencijoje laikomasi principinės nuostatos, kad svarbiausi visuomeniniai santykiai turi būti reguliuojami įstatymais (2015 m. rugsėjo 29 d. nutarimas). Ne kartą pažymėta ir tai, kad pagal Konstituciją su žmogaus teisių ir laisvių turinio apibrėžimu ar jų įgyvendinimo garantijų įtvirtinimu susijusį teisinį reguliavimą galima nustatyti tik įstatymu (1995 m. spalio 26 d., 1996 m. gruodžio 19 d., 2004 m. gruodžio 13 d., 2007 m. gegužės 5 d., 2011 m. rugsėjo 28 d. nutarimai). Jokiomis aplinkybėmis poįstatyminiais teisės aktais negalima nustatyti asmens teisės atsiradimo sąlygų, riboti teisės apimties (2007 m. gegužės 5  d. nutarimas). Demokratinėje visuomenėje prioritetas teikiamas žmogui, todėl viskas, kas susiję su pagrindinėmis žmogaus teisėmis ir laisvėmis, reguliuojama įstatymais. Tai ir žmogaus teisių bei laisvių patvirtinimas, ir jų turinio apibrėžimas, ir apsaugos bei gynimo teisinės garantijos, ir leistinas jų apribojimas, ir kt. (1995 m. spalio 26 d. nutarimas). Atsižvelgiant į tai, siūlytina nuostatą tikslinti ir 2 straipsnio 11 dalies 6 punktą išdėstyti taip: „įstatymų nustatytas specialias laikinąsias priemones, taikomas siekiant užtikrinti lygybę ir užkirsti kelią lygių galimybių pažeidimui lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos pagrindu.“
6. Įstatymo projekte numatoma išbraukti šiuo metu galiojančio Lygių galimybių įstatymo 3 straipsnio 1 punkto nuostatą, pagal kurią šio įstatymo nuostatos netaikomos šeimos ir privataus gyvenimo srityse. Kadangi Įstatymo projekto aiškinamaje rašte pateiktas pagrindimas susijęs tik su 2017 metais įsigaliojusiais Lygių galimybių įstatymo pakeitimais, kurie išplėtė lygių galimybių kontrolieriaus kompetenciją ir įgalino vykdyti prevencinę ir švietėjišką veiklą, lygių galimybių sklaidą, siūlytina šią nuostatą tikslinti, numatant, kad įstatymo nuostatos netaikomos šeimos ir privataus gyvenimo srityse, išskyrus atvejus, kai tai susiję su prevencinės ir švietėjiškos veiklos vykdymu bei lygių galimybių sklaida, Įstatymo projekto 3 straipsnį papildyti nauju punktu ir jį išdėstyti taip: „šeimos ir privataus gyvenimo srityse, išskyrus atvejus, kai tai susiję su prevencinės ir švietėjiškos veiklos vykdymu bei lygių galimybių sklaida.“
7. Įstatymo projekto 6 straipsnio 1 dalies 7 punkte siekiama nustatyti, kad turi būti sudaromos dėl negalios būtinos sąlygos mokytis ar studijuoti, išskyrus atvejus, kai dėl tokių priemonių bus neproporcingai pasunkinamos švietimo įstaigų, kitų švietimo paslaugų teikėjų bei mokslo ir studijų institucijų pareigos. Manytina, kad siūloma nuostata prieštarauja šio straipsnio 1 daliai (pirmiausia švietimo įstaigai nustatoma pareiga užtikrinti vienodas sąlygas negalios pagrindu tam tikrose srityse, o paskui – apibendrinta išimtis dėl beveik visų sričių). Atkreiptinas dėmesys, jog, įgyvendindama Jungtinių Tautų neįgaliųjų teisių konvenciją ir jos fakultatyvųjį protokolą, Lietuva įsipareigojo imtis visų būtinų priemonių, kad užtikrintų neįgalių vaikų visapusišką žmogaus teisų ir pagrindinių laisvių įgyvendinimą lygiai su kitais vaikais; visuose veiksmuose, susijusiuose su neįgaliais vaikais, pirmiausia atsižvelgiama į vaiko interesus (Jungtinių Tautų neįgaliųjų teisių konvencija, 7–9 str.). Be to, Jungtinių Tautų neįgaliųjų teisių konvencijos įgyvendinimo 2016 m. balandžio 20 d. pateiktose rekomendacijose Lietuvai Jungtinių Tautų Neįgaliųjų teisių komitetas išreiškė susirūpinimą dėl neįgaliems vaikams netinkamų sąlygų mokytis bendrojo lavinimo mokyklose (2016 m. balandžio 20 d. Jungtinių Tautų Neįgaliųjų teisių komiteto Baigiamosios pastabos dėl pirminės Lietuvos ataskaitos (CRPD/C/LTU/CO/1, p. 46) ir pateikė rekomendacijas (2016 m. balandžio 20 d. Jungtinių Tautų Neįgaliųjų teisių komiteto Baigiamosios pastabos dėl pirminės Lietuvos ataskaitos (CRPD/C/LTU/CO/1, p. 47). Atsižvelgiant į tai, siūlytina 6  straipsnio 1 dalies 7 punktą išdėstyti taip: „7) sudaromos dėl negalios būtinos sąlygos mokytis ar studijuoti.“
8. Kadangi Įstatymo projekto aiškinamajame rašte nurodoma, jog Įstatymo projekto 7 straipsnio bei 11 straipsnio nuostatos, reglamentuojančios darbdavio pareigą nediskriminuoti, papildomos ir patikslinamos, jas suderinant su Lietuvos Respublikos darbo kodekso 26 straipsnio nuostatomis, siūlytina į Įstatymo projekto 7 straipsnio 1 dalį įtraukti ketinimo turėti vaiką (vaikų) nediskriminavimo pagrindą, kuris yra įtvirtintas Lietuvos Respublikos darbo kodekso 26 straipsnio 1 ir 2 dalyse. Taip pat siūlome Įstatymo projekto 7 straipsnio 1 dalies 2 punkte jungtuką „ar“ keisti į „ir (arba)“, o po žodžių „šeimos planus“ įrašyti žodžius „įskaitant ketinimą turėti vaiką (vaikų)“. Atitinkamai turėtų būti patikslinamas ir Įstatymo projekto 11 straipsnis. 
9. Įstatymo projekto 7 straipsnio 1 dalies 2 ir 8 punktuose siūlytina suderinti vartojamas sąvokas „darbo ieškantis asmuo“ ir „siekiantis įsidarbinti asmuo“.
10. Atkreiptinas dėmesys, kad Įstatymo projekto 7 straipsnio 1 dalies nuostatos turėtų būti suderintos su Lietuvos Respublikos darbo kodekso 26 straipsnio nuostatomis:
10.1. Manytina, kad Įstatymo projekto 7 straipsnio 1 dalies 2 punkte po žodžių „darbo ieškančių asmenų“ turėtų būti įrašyti žodžiai „darbuotojų“ ir „valstybės tarnautojų“, nes iš darbuotojų ir valstybės tarnautojų, vadovaujantis Lietuvos Respublikos darbo kodeksu (26 straipnsio 1 dalis, 27 ir 28 straipsniai), taip pat neturėtų būti reikalaujama pateikti atitinkamos informacijos; 
10.2. Įstatymo projekto 7 straipsnio 1 dalies 3 punkte vietoj „kelti“ vartoti „tobulinti“, vietoj „mokymo“ vartoti „tobulėjimo“, vietoj „praktinio“ vartoti „praktinės“ (Lietuvos Respublikos darbo kodekso 26 straipnsio 2 dalies 2 punktas);
10.3. Įstatymo projekto 7 straipsnio 1 dalies 7 punkte siūlytina po žodžio „priekabiavimo“ įrašyti žodžius „seksualinio priekabiavimo“ (Lietuvos Respublikos darbo kodekso 26 straipnsio 1 dalis).
[bookmark: _GoBack]11. Kadangi Įstatymo projekto 21 straipsnio 1 dalimi iš esmės keičiama lygių galimybių kontrolieriaus kasmetinių atostogų skaičiavimo tvarka, Įstatymo projekte turėtų būti įtvirtintos pereinamosios nuostatos, numatant, kaip būtų suteikiamos iki Įstatymo projekto įsigaliojimo sukauptos nepanaudotos kasmetinės atostogos (žr., pavyzdžiui, Lietuvos Respublikos valstybės tarnybos įstatymo Nr. VIII-1316 pakeitimo įstatymo 3  straipsnio 1  dalį). 
12. Atsižvelgiant į Įstatymo projekto 27 straipsnio 1 dalies 6 punkte siūlomą nustatyti naują atsisakymo nagrinėti skundą pagrindą („yra nagrinėjamas“), Įstatymo projekte turėtų būti įtvirtintos šią nuostatą įgyvendinančios nuostatos, numatant, kokiems skundams (pavyzdžiui, kokiu momentu pateiktiems) būtų taikomas naujas teisinis reguliavimas. Analogiška pastaba teikiama ir dėl skundų tyrimo terminų taikymo pagal Įstatymo projekto 28 straipsnį.
13. Taip pat atkreipiame dėmesį į tai, kad subjektinių teisių įgyvendinimo terminų nustatymas turėtų būti įstatymų reguliavimo dalykas, o įsigaliojus siūlomoms Įstatymo projekto 28 straipsnio 2 dalies nuostatoms atsirastų neapibrėžtumas ir neaiškumas, kokiais terminais skundas turėtų būti galutinai išnagrinėtas ir priimtas sprendimas dėl lygių galimybių pažeidimo.

